Electrolux

Electrolux AB (първоначално Elektromekaniska AB, а по-късно Elektrolux AB) е шведски мултинационален производител на домакински уреди със седалище в Стокхолм. Постоянно се класира на второ място в света по брой продадени уреди след Whirlpool. Основана през 1910 г., Electrolux продава продукти под различни търговски марки (включително и под собствената си) и се занимава предимно с производство на големи домакински уреди и прахосмукачки за домашна употреба. Electrolux е регистрирана на Стокхолмската фондова борса. История Elektromekaniska и Lux (1910 – 1919) В Стокхолм на 19 януари 1910 г. е основана компанията Elektromekaniska от инженер Свен Карлстед (1847 – 1924) като производител на универсални двигатели за прахосмукачки, проектирани от него съвместно с Еберхард Сегер. През 1912 г. Карлстед се запознава с Аксел Венер-Грен (1881 – 1961), търговец, който му предлага да започне сътрудничество с Lux, компания, произвеждаща керосинови лампи за външна употреба, основана през 1901 г., чийто собственик е Карл Г. Линдблом. Карлстед и Линдблом, убедени от Венер-Грен, започват важно сътрудничество между своите компании: Lux се специализира в производството на прахосмукачки под лиценз от американската компания Keller Manufacturing Company от Филаделфия (производител на прахосмукачките Santo), на които се монтират двигателите, произведени от Elektromekaniska. През 1915 г. Веннер-Грен основава Svenska Elektron, с която успява да пусне на пазара своя модел прахосмукачка под марката Elektron, произведена по поръчка от друга компания, която отбелязва значителен търговски успех. На следващата година, през 1916 г., Svenska Elektron придобива мажоритарния пакет акции в Elektromekaniska, чието управление поема Венер-Грен, а две години по-късно, през 1918 г., придобива значителен пакет акции в Lux. Elektrolux (1919 – 1957) На 29 август 1919 г. името на компанията Elektromekaniska официално е променено на Elektrolux, в която Венер-Грен е мажоритарен акционер и президент. Новото име, дадено на компанията, всъщност е комбинация от предишното име и това на Lux и с това име тя извършва продажбите си в чужбина. Electrolux прави първично публично предлагане на Лондонската фондова борса през 1928 г. (отписана е през 2010 г.) и още веднъж на Стокхолмската фондова борса през 1930 г. През 1923 г. компанията придобива компанията Arctic и впоследствие добавя абсорбционни хладилници към продуктовата си гама. Скоро следват и други уреди, включително перални машини през 1951 г., съдомиялни машини през 1959 г. и оборудване за обществено хранене през 1962 г. Electrolux (от 1957 г.) През 1957 г. променя името си на Electrolux. В периода от 1960 до 1969 г. компанията закупува ElektroHelios, Norwegian Elektra, Danish Atlas, Finnish Slev, Flymo и др. Тя продава американското си дъщерно дружество и напуска американския пазар през 1968 г., като се завръща едва през 1974 г., когато Electrolux придобива Eureka-Williams от National Union, една от най-старите компании в индустрията за прахосмукачки. Electrolux продава прахосмукачките си под марката Eureka в Северна Америка до 2004 г. Този стил на растеж продължава през 90-те години на XX век, като Electrolux купува десетки компании, включително за известно време и Husqvarna AB. Въпреки че през 60-те и 70-те години на XX век са направени опити за намаляване на разходите, централизиране на администрацията и извличане на икономия от мащаба от дейността на Electrolux, с фокус, насочен изцяло към растежа, по-нататъшни усилия за преструктуриране в цялата компания започват едва в края на 90-те години. Кейт Маклоулин поема поста на президент и главен изпълнителен директор на 1 януари 2011 г. и става първият нешведски главен изпълнителен директор на компанията. През август 2011 г. Electrolux придобива чилийския производител на уреди CTI, като с покупката получава няколко марки, сред които: Fensa, Gafa, Mademsa и Somela. На 6 февруари 2017 г. Electrolux обявява, че е постигнала споразумение за придобиване на американския производител на керамични кухненски плотове Anova Applied Electronics. На 23 март 2020 г. Electrolux приключва отделянето на своето подразделение за професионални уреди като отделна компания, регистрирана като Electrolux Professional. Известни продукти 1919: Прахосмукачката Lux е първият продукт, който Electrolux пуска на пазара. 1925: D, първият хладилник на Electrolux, е абсорбционен хладилник. 1937: Представена е прахосмукачката Electrolux модел 30. 1940: Assistent е единственият потребителски продукт на компанията, произведен по време на войната. Това е кухненски миксер или кухненски робот. 1941: Автоматичната винтовка Charlton е разработена, за да замести леката картечница Брен и картечницата „Луис“ в условията на недостиг в опълчението на Нова Зеландия. 1951: W 20 е първата домашна перална машина на Electrolux, произвежда се в Гьотеборг, Швеция. 1959: D 10 е първата съдомиялна машина на компанията. 2001: На пазара е пусната прахосмукачката робот Electrolux Trilobit. Марки Electrolux продава продукти под различни търговски марки по целия свят. Повечето от тях са придобити чрез сливания и придобивания и осъществяват дейност само в една страна или географска област. Някои от продаваните в Европа марки са Arthur Martin, AEG, Elektro Helios, Lehel, Zanker, Zanussi, Zoppas. Източници Външни препратки Официален сайт